**HANKEMENETLUSE LÄBIVIIMISE TINGIMUSED**

1. **ÜLDANDMED**
   1. Riigihange viiakse läbi käesolevas riigihanke alusdokumendis (*edaspidi HD*) sätestatud korras ning lähtudes riigihangete seaduse §-s 3 sätestatud üldpõhimõtetest ja Kohila valla hankekorrast.
   2. Hange viiakse läbi Kohila valla kodulehel teate avaldamisega.
   3. Täiendavat teavet ja selgitusi hanketeate ja riigihanke alusdokumentide kohta saab kirjalikul pöördumisel hankija poole e-posti aadressil [vallavalitsus@kohila.ee](mailto:vallavalitsus@kohila.ee) Hankija teeb riigihanke alusdokumentidega seotud selgitused või selgitamist võimaldavad dokumendid oma kodulehel elektrooniliselt kättesaadavaks kolme tööpäeva jooksul asjakohase selgitustaotluse saamisest arvates. Kui riigihanke alusdokumentidega seotud selgitustaotluse hankijale laekumise ja pakkumuste esitamise tähtpäeva vahele ei jää **vähemalt kolme päeva**, siis ei ole hankija kohustatud selgitustaotlusele vastama.
   4. **Iga viidet, mida hankija on teinud hankedokumendis, tehnilises kirjelduses või teistes hankedokumendi lisades kindlale ostuallikale, protsessile, standardile, tehnilisele tunnusele, ühtsele tehnilisele kirjeldusele või tehnilisele kontrollsüsteemile, kaubamärgile, patendile, tüübile, päritolule ja tootmisviisile, palume lugeda täiendatuks märkega „või sellega samaväärne“.**
   5. Hankemenetluse läbiviimise tingimuste lahutamatuks osaks on järgmised riigihanke alusdokumendid:

* Tehniline kirjeldus
* Muud lisad 6-11
* Pakkumuse maksumuse tabel (Lisa5)
* Hankelepingu projekt
* Vorm 1 – Ühispakkujate kinnitus ja volikiri
* Vorm 2 – Teise isiku nõusolek
* Vorm 3 – Tööks kasutatava tehnika nimekiri

1. **ETTEPANEK HANKEMENETLUSES PAKKUMUSE ESITAMISEKS**
   1. Kohila Vallavalitsus teeb ettepaneku osaleda hankes „Kohila valla 3. hoolduspiirkonna teede ja tänavate talvine hooldus 11.-12.2023“ ning esitada pakkumusi vastavalt HD-s sisalduvatele tingimustele.

1. **HANKELEPINGU ESE, TINGIMUSED ja TÄHTAEG**
   1. Hankelepingu esemeks on Kohila valla 3. hoolduspiirkonna teedel ja tänavatel talvise hoolduse teenuse osutamine vastavalt tehnilises kirjelduses ja teistes riigihanke alusdokumentides sätestatud tingimustele.
   2. Hankija sõlmib edukaks tunnistatud pakkumuse esitanud pakkujaga hankelepingu, mille tingimused on esitatud hanke alusdokumentide osana.
   3. Hankelepingu periood on alates hankelepingu sõlmimisest kuni 31.12.2023. Hankelepingu täitmise alguse aeg on toodud „Tehnilises kirjelduses“.
   4. Hankelepingu täitmisel peavad hankija ja pakkuja juhinduma Eesti Vabariigis kehtivatest õigusaktidest, mis hankelepingu eset puudutavad või sellele kohalduvad.
2. **ÜHISPAKKUMUSED**
   1. Mitu pakkujat võivad esitada ühise pakkumuse.
   2. Ühispakkujate ühise pakkumuse esitamisel loetakse, et hankelepingu täitmise eest vastutavad ühispakkujad solidaarselt. Ühispakkujad peavad lisama pakkumusele Vormi 1 kohase ühispakkujate avalduse ja volikirja.
3. **TEISE ISIKU VAHENDITELE TUGINEMINE**
   1. Pakkuja võib tõendada oma vastavust majanduslikule ja finantsseisundile ning tehnilisele ja kutsealasele pädevusele esitatud nõuetele teiste isikute vahendite alusel riigihangete seaduse §-s 103 sätestatud tingimustel ja korras.
   2. Tuginev isik peab tuginetavas osas esitama koos pakkumusega allkirjastatud Vormi 2 teise ettevõtja nõusoleku, milles teine ettevõtja kinnitab, et on nõus, et pakkuja tõendab oma majandusliku ja finantsseisundi või tehnilise ja kutsealase pädevuse vastavust kvalifitseerimise tingimustele tema näitajate alusel.
4. **NÕUDED PAKKUMUSELE**
   1. Tingimuslike, osaliste või alternatiivsete pakkumuste esitamine ei ole lubatud.
   2. Pakkumuse esitamisega pakkuja pakub hankijale „Tehnilises kirjelduses“ kirjeldatud teenuse osutamist HD-s kirjeldatud tingimustel ning pakkuja pakutavate hindadega. Pakkuja kinnitab pakkumuse esitamisel kõigi HD-s toodud tingimuste ülevõtmist.
   3. Pakkuja vastutab pakkumuse esitamisel selle eest, et ta on pakkumuse objektiga eelnevalt piisavalt tutvunud ja pakkumuse esitamisel arvestanud objekti seisundi ja sellest tuleneva tööde mahu ja iseloomuga.
   4. **Pakkuja peab täitma ja esitama pakkumuse koosseisus Vormi 3 - Tööks kasutatava tehnika nimekiri, kus kajastuvad andmed kvalifitseerimiseks vajaliku tehnika kohta, mille kohta pakkuja hankepassis kinnitab, et tagab selle olemasolu.**
   5. **Pakkuja peab täitma ja esitama pakkumuse koosseisus pakkumuse sisuks oleva Lisa 5 vormi – Pakkumuse maksumuse tabeli, arvestades Lisa 5 vormil toodud tabeli täitmise juhiseid.**
   6. Pakkuja peab oma pakkumuse tegemisel arvesse võtma, et pakkumise mahtu tuleb arvestada ka need tööd, teenused, tegevused ja toimingud, mida ei ole hankedokumentides ja selle lisades kirjeldatud, kuid mis on lepingu eesmärki ja head tava arvestades tavapäraselt vajalikud nõuetekohase tulemuse saavutamiseks.
   7. Pakkumus peab olema koostatud eesti keeles ja esitatud e-posti teel kirjalikku taasesitamist võimaldavas vormis. Kui pakkuja esitab hankijale selgituste või tõenditena võõrkeelseid dokumente, siis peab pakkuja olema valmis hankija nõudmisel oma kuludega korraldama võõrkeelsetele dokumentidele vandetõlgi või notari poolt kinnitatud eestikeelse tõlke tegemise ja esitamise.
   8. Pakkumus peab olema allkirjastatud. Kui pakkumuse esitab isik, kes ei ole pakkuja seadusjärgne esindaja, siis tuleb hankija nõudmisel esitada seadusjärgse esindaja poolt antud volikiri. Volikiri ei ole pakkumuse osa.
5. **PAKKUMUSTE ESITAMINE JA AVAMINE**
   1. Pakkumuse peab esitama e-posti aadressil [vallavalitsus@kohila.ee](mailto:vallavalitsus@kohila.ee) hiljemalt 13.11.2023 kl 12.00.
   2. Pakkumuse nõuetekohase esitamise eest vastutab pakkuja. Pakkumust, mis ei laeku tähtaegselt p 7.1 nimetatud aadressil, arvesse ei võeta.
   3. Pakkuja kannab kõik pakkumuse koostamise ning esitamisega seotud kulud.
   4. Pakkuja võib esitatud pakkumuse enne pakkumuste esitamise tähtaega tagasi võtta. Pakkuja võib esitada pakkumuse esitamise tähtaja jooksul uue pakkumuse.

1. **PAKKUMUSTE VASTAVUSE KONTROLLIMINE ja VASTAVAKS TUNNISTAMINE**
   1. Hankija kontrollib pakkujate poolt esitatud pakkumuste vastavust riigihanke alusdokumentides esitatud tingimustele vastavalt riigihangete seadusele.
   2. Hankija lükkab pakkumuse tagasi, kui see ei vasta riigihanke alusdokumentides esitatud tingimustele, kui pakkuja ei esita tähtajaks hankija nõutud selgitusi või pakkuja selgituste põhjal ei ole võimalik üheselt hinnata pakkumuse vastavust riigihanke alusdokumentides esitatud tingimustele. Hankija võib tunnistada pakkumuse vastavaks, kui selles ei esine sisulisi kõrvalekaldeid riigihanke alusdokumentides nimetatud tingimustest (RHS § 114 lõige 2).
2. **PAKKUMUSTE HINDAMINE ja EDUKAKS TUNNISTAMINE**
   1. Hankija hindab vastavaks tunnistatud pakkumusi. Hankija tunnistab põhjendatud kirjaliku otsusega edukaks pakkumuste hindamise kriteeriumide kohaselt majanduslikult soodsaima madalaima maksumusega pakkumuse (ilma käibemaksuta).
   2. Juhul, kui pakkumuse maksumuses esineb arvutusviga lähtub hankija riigihangete seaduse § 117 lõikest 3.
   3. Hankija jaoks sõltub käesolevas hankes pakkumuse majanduslik soodsus ainult pakkumuse hinnast, sest kõik muud tulevase hankelepingu tingimused, sealhulgas hankelepingu esemega seotud kriteeriumid, on riigihanke alusdokumentides ammendavalt kindlaks määratud.
   4. Kui kahe või enama pakkuja pakkumuses on kogumaksumus võrdväärne, siis selgitatakse edukas pakkumus välja liisuheitmise teel. Liisuheitmise korra määrab hankija. Võrdväärse pakkumuse esitanud pakkujatel on õigus viibida liisuheitmise juures. Liisuheitmise võib korraldada ka virtuaalselt, kui on võimalik tagada kõigi pakkujate poolt liisuheitmisel osalemine reaalajas. Liisuheitmise korrast, ajast ja kohast teavitab hankija pakkujaid e-posti vahendusel seal esitatud kontaktandmetel.

1. **HANKELEPINGU SÕLMIMINE**
   1. Hankeleping sõlmitakse edukaks tunnistatud pakkumuse esitanud pakkujaga.
   2. Hankeleping jõustub hankelepingu allkirjastamisest hankija ja pakkuja poolt.
   3. Kui edukaks tunnistatud pakkumuse esitanud pakkuja ei allkirjasta hankelepingut 3 kalendripäeva jooksul alates hankija poolt allkirjastatud lepingu saatmisest pakkujale, on hankijal õigus käsitleda seda kui eduka pakkumuse esitanud pakkuja poolset lepingu sõlmimisest keeldumist ja pakkumuse tagasi võtmist. Sellisel juhul on hankijal õigus tunnistada kehtetuks pakkumuse edukaks tunnistamise otsus ning hinnata kõiki ülejäänud vastavaid pakkumusi uuesti ja tunnistada edukaks hindamise tulemusel järgmine pakkumus.
2. **KÕIKIDE PAKKUMUSTE TAGASILÜKKAMINE**

Hankijal on õiguse lükata tagasi kõik pakkumused juhul, kui:

* 1. kõigi esitatud pakkumuste maksumused ületavad hankelepingu eeldatava maksumuse;
  2. kõikide vastavaks tunnistatud pakkumuste maksumused ületavad hankelepingu eeldatava maksumuse;
  3. hankemenetluse käigus muutuvad hanke väljakuulutamise eeldused, mis muudavad hanke realiseerimise võimatuks (hankija eelarveliste vahendite kärpimine vms);
  4. hankijal tekib vajadus hankeobjekti olulisel määral muuta;
  5. hankelepingu sõlmimine on muutunud võimatuks või ebaotstarbekaks hankijast sõltumatutel põhjustel.